กระทรวงมหาดไทย พร้อมด้วยจิตอาสาในท้องถิ่น เร่งจัดทำหน้ากากอนามัยชนิดผ้าแจกจ่ายประชาชนแล้วกว่า 5 ล้านชิ้น
กระทรวงมหาดไทย พร้อมด้วยจิตอาสาในท้องถิ่น เร่งจัดทำหน้ากากอนามัยชนิดผ้าแจกจ่ายประชาชนแล้วกว่า 5 ล้านชิ้น นายประยูร รัตนเสนีย์ อธิบดีกรมส่งเสริมการปกครองท้องถิ่น เปิดเผยว่า ขณะนี้องค์กรปกครองส่วนท้องถิ่นทั่วประเทศ ร่วมกับทีมวิทยากรที่มีความรู้และทักษะการจัดทำหน้ากากอนามัยชนิดผ้าออกขยายผลให้กับกลุ่มจิตอาสาต่างๆ ในชุมชน ร่วมกันจัดทำและแจกจ่ายหน้ากากอนามัยชนิดผ้าตามมาตรฐานกระทรวงสาธารณสุขให้กับประชาชนในแต่ละพื้นที่แล้ว รวมจำนวน 5,038,321 ชิ้น โดยตั้งเป้าหมายการผลิตทั่วประเทศ จำนวน 50 ล้านชิ้น ให้เสร็จสิ้นภายในเดือนมีนาคมนี้ สำหรับองค์กรปกครองส่วนท้องถิ่นแห่งแรกที่จัดทำหน้ากากอนามัยชนิดผ้าและส่งมอบให้กับประชาชนในพื้นที่ครบ 100% จำนวน 8,500 ชิ้น คือ เทศบาลตำบลเขาแก้วศรีสมบูรณ์ จังหวัดสุโขทัย ขณะที่ในภาพรวมทั้งประเทศ จังหวัดที่มียอดการจัดทำหน้ากากอนามัยชนิดผ้าพร้อมส่งมอบให้ประชาชนสูงสุดเป็นลำดับที่ 1 คือ จังหวัดกาฬสินธุ์ รองลงมาคือจังหวัดสุโขทัย และมหาสารคาม ทั้งนี้ ต้องขอบคุณองค์กรปกครองส่วนท้องถิ่น ทีมวิทยากรและกลุ่มจิตอาสาต่างๆ ร่วมมือกันอย่างเข้มแข็งในทุกพื้นที่ ทำให้ยอดการจัดทำหน้ากากอนามัยชนิดผ้าที่เป็นทางเลือกเพิ่มขึ้นและเพียงพอกับการป้องกันโรคโควิด-19 ของประชาชนทุกครัวเรือน ซึ่งหน้ากากอนามัยชนิดผ้าถือว่าเพียงพอในการป้องกันและลดการแพร่กระจายจากละอองไอจาม ซึ่งเป็นสาเหตุการติดโรค COVID-19 ตามมาตรฐานกระทรวงสาธารณสุขได้